吳傅朋以王逸少遺意作游絲之書古今所無恨未之見也爲賦此詩
作者：汪藻
朝代：宋

paragraphs: 吳侯能書聲，不減銘瘞鶴。
臺郎今獨步，誰數衛與索。
官黄臨小楷，老筆更沈著。
年來雞鶩間，兒輩妄穿鑿。
超然出新意，非用元和腳。
游絲隨春風，忽向窗几落。
傳觀懍飛動，安得此健藥。
自言臨池時，屢閲更歲籥。
毫端幾百鍊，始到蟲網絡。
誰云右軍後，兹事秘冥漠。
一朝神明還，千載宛如昨。
乃知鑪鎚妙，信手皆合作。
於皇雲漢章，神授等河洛。
光芒下照燭，萬帖悉糟粕。
君命幸逢時，當草鳯尾諾。
胡爲尚留滯，未便持漢橐。
行看誠懸歸，佳句題殿閣。